རྡོ་རིང་གི་ངོས་གཉིས་སུ་བན་བོན་གཉིས་སུ་ཕྱེས་ནས་བརྐོས་ཡོད་པར་མ་ཟད།ངོས་གཉིས་ཀྱི་འཁོར་ཕྱོགས་ཀྱི་གོ་བཟློག་བརྗེས་ནས་བརྒྱབ་པ་ཞིག་སྟེ།ཐོག་མར་རབ་བརྟན་རྒྱལ་པོ་ནམ་མཁའི་རིང་གཡུང་དྲུང་ལྷ་སྟེང་དགོན་བསྐྱར་བཞེངས་བྱས་ཏེ་རྒྱལ་རོང་རྒྱལ་ཁག་བཅུ་བོ་འབངས་སུ་བཀོལ་ནས་བསྐྱར་བཞེངས་ཀྱི་གནས་ཚུལ་སོགས་རྡོ་རིང་དུ་བཀོད་དེ་དགོན་མདུན་དུ་བསླངས་མོད།རྗེས་སུ་བོན་དགོན་འདི་དགེ་ལུགས་པའི་བསྟན་འཕེལ་གླིང་དུ་བསྒྱུར་རྗེས་སུ་རྡོ་རིང་དེ་གོ་བཟློག་བརྗེས་ཏེ་བོན་ལུགས་ཀྱི་ལོ་རྒྱུས་བརྐོས་ཡོད་པའི་ངོས་དེ་ཐུར་ཏུ་བཙུགས་ཤིང་ངོས་གཞན་དེར་བསྟན་འཕེལ་གླིང་གི་མཁན་པོའི་ལོ་རྒྱུས་བརྐོས་ཏེ་དྲང་ཕྱོགས་སུ་བསྐོར་ནས་བཙུགས།དུས་རབས་ཉི་ཤུ་བའི་ལོ་རབས་བརྒྱད་ཅུའི་ནང་དུ་རྒྱལ་ཁབ་ཀྱི་ཆོས་ལུགས་སྲིད་ཇུས་ལྷོད་ཡངས་སུ་བཏང་ཞིང་ཆུ་ཆེན་རྫོང་སྲིད་གཞུང་གིས་གཡུང་དྲུང་ལྷ་སྟེང་དགོན་པ་བོན་ལུགས་སུ་སྒོ་ཕྱེས་པའི་ཆོག་མཆན་བཀོད་པའི་རྗེས་སུ།རྡོ་རིང་སྟེང་གི་ངོས་གཅིག་གི་བོན་ལུགས་ལོ་རྒྱུས་དང་ངོས་གཞན་དེའི་ཆོས་ལུགས་ལོ་རྒྱུས་གང་ཞིག་དྲང་ཕྱོགས་སུ་བཙུགས་ན་ཡང་དེའི་ངོས་གཞན་པ་དེ་ཐུར་དུ་འཛུགས་དགོས་པ་བྱུང་བས།དགོན་བདག་བླ་མ་པད་མ་རིན་ཆེན་གྱིས་དགོན་པའི་སྒོ་ནས་ཁང་པ་ཆུང་ཆུང་ཞིག་བཞེངས་ཏེ་དེའི་ནང་དུ་རྡོའི་སྟེགས་བུ་གཅིག་གི་སྟེང་དུ་རྡོ་རིང་དེ་འཕྲེད་དུ་བཞག་ནས་བན་བོན་གང་ལ་ཡང་ཕོག་ཐུག་མེད་པ་བྱས་ཡོད།